Jurij Luzjkov

Jurij Mikhajlovitsj Luzjkov (russisk: Юрий Михайлович Лужков; født 21. september 1936 i Moskva, død 10. desember 2019 i München) var en russisk kjemiker og politiker. Han var Moskvas borgermester fra 1992 til 2010. Luzjkov tilhørte partiet Forent Russland, Vladimir Putins parti. 

Liv og virke
 Bakgrunn
Jurij Mikhajlovitsj Luzjkov var født i Moskva, men var av innflyttet familie. Faren, Mikhail Andrejevitsj Luzhkov, hadde flyttet til Moskva fra en liten landsby i  Tver oblast i 1930-årene.

Luzjkov studerte ved høyskolen for petroleums- og naturgassindustri.

Karriere
Han arbeidet deretter i Sovjetunionens ministerium for kjemisk industri. Han var representant i det øverste sovjet og arbeidet i Moskvas administrasjon på 1980-tallet.

Luzjkovs første kone, Marina Basjilova, døde av keverjkreft i 1989. De var blitt gift i 1958, og hadde fått to barn. Han traff sin tilkommende andre kone, Jelena Baturina, i 1987. Hun var 27 år yngre enn ham. De giftet seg i 1991. Baturina var en russisk forretningskvinne og ble landets eneste kvinnelige milliardær. De hadde to døtre, Jelena (født i 1992) og Olga (født i 1994), og eide et hjem i rikmannsstrøket Kensington i London, som de kjøpte i 2013 gjennom et selskap registrert i Gibraltar.

I 1992 ble Luzjkov utnevnt til Moskvas borgermester av Russlands daværende president, Boris Jeltsin. Han ble gjenvalgt i valg i 1996, 1999 og 2003. For byens innbyggere symboliserte han Moskvas post-sovjetiske epoke. Han ble beskyldt for maktmisbruk og korrupsjon. Hans sterke stilling i Moskva gjorde at han lå an til å utfordre Putin om presidentembetet. Under Luzjkov ekspanderte Moskvas økonomi og det var omfattende byggeaktivitet i Moskva ofte i noe som ble kalt «Luzjkov-stil», samtidig som mange historiske bygg ble revet for å gi plass til nye. Blant de nye større prosjekter var Moskvas nye finansdistrikt.

I 1999 var han på høyden av sin politiske karriere og var da, i allianse med Primakov, i ferd med å utfordre Boris Jeltsin som med hjelp av regimevennlig media satt inn et voldsomt medieangrep mot Luzjkov.

Luzjkovs lykke vendte da Boris Jeltsin utnevnte Vladimir Putin som formann for det russiske parlament (predsedatel, eller premierminister) i august 1999. Selv om han var stort sett ukjent ved sin tiltreden, mente observatører av russisk politik at Putin hurtig vant støtte i befolkningen på bakgrunn av en hard lov-og-orden-politikk bakket opp av mektige statseide og statsallierte medier og økonomiske interesser. Den harde valgkampen til Dumaen sent i 1999 endte med at Otetsjestvo-Vsja Rossija kom inn som nummer tre. Luzjkov og hans parti inngikk et kompromiss og lot seg fusjonere med pro-Putin partiet Forent parti for å danne partiet Forent Russland, og han støttet Putin i presidentvalget i 2000, som Putin vant. Selv om Luzhkov var medformann i partiet var han i de senere årene mindre aktiv i landets politikk.

Luzjkov ble avsatt av president Dmitrij Medvedev i 2010 og erstattet av Sergej Sobjanin. Avsettelsen ble begrunnet med omfattende korrupsjon og skjedde etter at han hadde kritisert Medvedev.
Han døde på Klinikum der Universität München, et sykehus i München, i forbindelse med en hjerteoperasjon. Han ble gravlagt på Novodevitsjijkirkegården med Putin til stede.

 Referanser 

 Eksterne lenker 




Kategori:Russiske politikere
Kategori:Russiske borgermestere
Kategori:Personer fra Moskva